R517 000 vir 23ste plek | Maroela Media
Christiaan Bezuidenhout in aksie tydens die Amerikaanse Ope. (Foto: Sean M. Haffey/Getty Images/AFP)
Christiaan Bezuidenhout kon nou wel nie die Ierse Ope-gholftoernooi wen nie, maar sy tjek van sowat R517 000 vir die gesamentlike 23ste plek is nie te versmaai nie.
'n Ronde van 74 op die derde dag en 'n 70 in die vierde ronde het beteken Bezuidenhout staan geen kans om die Australiër Lucas Herbert in te haal nie. Die Suid-Afrikaner het tien houe agter Herbert geëindig.
Herbert het met drie houe sy tweede titel op die Europese toer gewen ná 'n laaste ronde van vier houe onder die baansyfer 68. Rikard Karlberg van Swede was tweede.
Die ander Suid-Afrikaners in die toernooi was Zander Lombard (gesamentlik in die 33ste plek) en Darren Fichardt (gesamentlik 41ste).
Vandeesweek is dit die Skotse Ope voordat die spelers volgende week aantree vir die volgende major-toernooi op die kalender, die Britse Ope by Royal St George's in Kent, Engeland. Dit is dus spelers se laaste kans om gewoond te raak aan die grys, nat Engelse weer ter voorbereiding vir nog 'n groot titel.
Op die Amerikaanse PGA-toer het nog 'n Australiër, Cameron Davis, vir drama gesorg. Hy het die Rocket Mortgage Classic gewen ná 'n uitspeelstryd van vyf putjies.
Die 26-jarige Davis van Sydney het 'n brouhou aangeteken op die sestiende putjie en dit het gelyk of sy kanse daarmee heen is. Hy het op die sewentiende die bal vanuit die sandput in die putjie geslaan om 'n arend aan te teken en toe nog 'n voëltjie op die agtiende om vir die uitspeelstryd te kwalifiseer.
Davis se sethoue om die uitspeelstryd te beklink het herhaaldelik die putjie ontwyk. Troy Merritt en Joaquin Niemann het verbete vasgeklou, maar Niemann is op die eerste uitspeelputjie uitgeskakel.
Daarna was dit Merritt wat op die syfer-3 15de putjie nie die bal op die setperk kon kry van die bof af nie. Davis kon met 'n baansyfer 3 die titel beklink.
Onder die Suid-Afrikaners het Garrick Higgo in die gesamentlike 41ste plek geëindig – tien houe agter Davis.